## La Generalitat amplia el nombre de municipis que poden sol·licitar les ajudes urgents per als afectats per la riuada

*** El Consell destina 50 milions d’euros en ajudes directes destinades a gastos extraordinaris i urgents de municipis afectats per la riuada
* S’inclouen 15 municipis més, que també estan afectats, que tindran el termini d’un mes per a sol·licitar les ajudes
* En les ajudes per a pal·liar la pèrdua de béns de primera necessitat s’afigen els habitants dels municipis de Carcaixent, Castelló, Chulilla, l’Énova, Manuel, Millares, la Pobla Llarga, Rafelguaraf, Senyera i Tous**

La Generalitat, a través de la Conselleria de Justícia i Interior, ha ampliat el nombre de localitats que poden sol·licitar les ajudes pels danys produïts per la riuada del passat 29 d’octubre.

En el cas d’ajudes urgents per a pal·liar la pèrdua de béns de primera necessitat de les persones físiques s’afigen els habitants dels municipis de Carcaixent, Castelló, Chulilla, l’Énova, Manuel, Millares, la Pobla Llarga, Rafelguaraf, Senyera i Tous, segons publica el *Diari Oficial de la Generalitat Valenciana* (DOGV).

Així, les persones la vivenda de les quals haja patit danys a conseqüència del temporal, i es trobe dins dels termes municipals d’estes poblacions, podran sol·licitar la subvenció que es preveu en el Decret 163/2024, d’ajudes per a béns i estris de primera necessitat, fins al 2 de gener de 2025. L’import de l’ajuda serà de 6.000 euros per vivenda afectada.

**Ampliació municipis afectats**

Quant a les ajudes als municipis afectats per a la contractació de servicis de recuperació dels seus municipis, el [DOGV](https://dogv.gva.es/va/resultat-dogv?signatura=2024/12185) també ha publicat l’ampliació dels nous municipis que es poden acollir a estes ajudes: Alberic, Barxeta, Benaguasil, Benimodo, Carcaixent, Castelló, Castielfabib, Chulilla, l’Énova, Manuel, Millares, la Pobla Llarga, Rafelguaraf, Senyera i Tous, que tindran de termini un mes per a sol·licitar-les.

Estos municipis se sumen als 75 ajuntaments de localitats afectades que el passat 4 de novembre es va decretar, amb caràcter d’urgència, que podien sol·licitar ajudes amb la finalitat de mantindre el funcionament dels servicis públics essencials i imprescindibles per a garantir la vida i la seguretat de les persones. Este tràmit es podrà realitzar fins al pròxim 4 de desembre de 2024.

Fecha: 20/11/2024